Anoj Singh se tugverhoor hervat | Netwerk24
Deur Elvira Wood 27 Januarie 2020 11:45
Anoj Singh, voormalige finansiële hoof van Eskom en Transnet.Foto: Argief
Die lokomotiewe sou Transnet oorspronklik R38,6 miljard kos, maar dié koste het tot R54,5 miljard gestyg.
So het Francis Callard, ’n voormalige ingenieur wat by Transnet gewerk het, Maandag in die Suid-Afrikaanse Instituut vir Geoktrooieerde Rekenmeesters (Saica) se tugverhoor van Singh getuig.
Die tugverhoor vind plaas in die prokureurs Webber-Wentzel se kantore in Sandton.
Callard het voortgegaan met sy getuienis, wat hy reeds in November 2019 begin het.
Hy het Maandag uiters tegniese punte bespreek oor hoe die verskillende finansiële scenario’s bereken is om die verhoging te regverdig.
Saica het Singh reeds in Junie hangende die tugverhoor geskors.
Saica wou aanvanklik net op Singh se optrede by Eskom fokus. Ná getuienis van Callard en ander voor die Zondo-kommissie van ondersoek na staatskaping, waarin dikwels na Singh verwys is, het Saica besluit om sy optrede daar ook by die klagstaat in te sluit.
LEES OOK: Dís Saica se probleem met Anoj Singh, Transnet
Een van die 11 klagte wat Saica teen Singh aanhangig gemaak het handel juis oor die manier waarop Singh te werk gegaan het. Saica wil vasstel of Singh opsetlik ’n wanvoorstelling van die feite aan die direksie van Transnet voorgelê het om die styging in die koste van die lokomotiewe te regverdig.
Singh het Saica reeds voor die tugverhoor in November begin het, ingelig dat hy dit nie sal bywoon nie. Hy het ook besluit om geen regsverteenwoordiger na die tugverhoor te stuur nie.
Adv. Mohammed Chohan SC, voorsitter van die tugkomitee, het beslis dat die tugverhoor sal voortgaan.
Omdat Singh besluit het om nie aan die proses deel te neem nie, is amptelik aanvaar dat hy skuld ontken op al die klagte.
Die tugverhoor sal Dinsdag voortgaan en sal steeds op Singh se gedrag by Transnet fokus.
Meer oor: Transnet | Saica | Eskom | Anoj Singh | Francis Callard | Elektrisiteit | Spoorweë | Staatsondernemings | Krag | Tenderbedrog | Lokomotiewe | Staatskaping